Document ID: 32006D0360

ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Φεβρουαρίου 2006
για την τροποποίηση του παραρτήματος II της απόφασης 79/542/ΕΟΚ του Συμβουλίου όσον αφορά τις καταχωρίσεις για τη Βραζιλία, το Μαυροβούνιο και τη Σερβία
[κοινοποιηθείσα υπό τον αριθμό Ε(2006) 579]
(Κείμενο που παρουσιάζει ενδιαφέρον για τον ΕΟΧ)
(2006/360/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική πρόταση του άρθρου 8, την πρώτη παράγραφο του σημείου (1) του άρθρου 8 και το σημείο (4) του άρθρου 8,
Εκτιμώντας τα ακόλουθα:
(1)
Το μέρος 1 των παραρτημάτων Ι και ΙΙ της απόφασης 79/542/ΕΟΚ του Συμβουλίου, της 21ης Δεκεμβρίου 1979, για την κατάρτιση πίνακα τρίτων χωρών ή περιοχών τρίτων χωρών, καθώς και για τον καθορισμό όρων όσον αφορά την υγεία των ζώων, τη δημόσια υγεία και την κτηνιατρική πιστοποίηση για την εισαγωγή στην Κοινότητα ορισμένων ζώντων ζώων και του νωπού κρέατος αυτών (2) περιέχει κατάλογο τρίτων χωρών και περιοχών τρίτων χωρών από τις οποίες τα κράτη μέλη επιτρέπεται να εισάγουν ορισμένα ζώντα ζώα και το νωπό κρέας αυτών.
(2)
Η απόφαση 2005/432/ΕΚ της Επιτροπής, της 3ης Ιουνίου 2005, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά προϊόντα με βάση το κρέας για ανθρώπινη κατανάλωση που εισάγονται από τρίτες χώρες και για την κατάργηση των αποφάσεων 97/41/ΕΚ, 97/221/ΕΚ και 97/222/ΕΚ (3) καταρτίζει κατάλογο των τρίτων χωρών και των περιοχών τρίτων χωρών από τις οποίες επιτρέπεται η εισαγωγή προϊόντων κρέατος. Η εν λόγω απόφαση θεσπίζει επίσης τα υποδείγματα πιστοποιητικών υγείας των ζώων και δημόσιας υγείας, καθώς και τους κανόνες σχετικά με την επεξεργασία που απαιτείται για τα προϊόντα κρέατος.
(3)
Ύστερα από τις εστίες αφθώδους πυρετού που εμφανίστηκαν στη Βραζιλία, η απόφαση 79/542/ΕΟΚ τροποποιήθηκε από την απόφαση 2005/753/ΕΚ της Επιτροπής (4), προκειμένου να τροποποιηθεί το μέρος I του παραρτήματος II της απόφασης 79/542/ΕΟΚ και να ανασταλούν οι εισαγωγές βοείου κρέατος χωρίς οστά από τις πολιτείες Mato Grosso do Sul, Parana και Sao Paulo.
(4)
Για να εξασφαλιστεί σαφήνεια, συνοχή και διαφάνεια ως προς την περιφερειακή διαίρεση η οποία προβλέπεται στην απόφαση 79/542/ΕΟΚ όσον αφορά το νωπό κρέας και στην απόφαση 2005/432/ΕΚ όσον αφορά τα προϊόντα κρέατος, είναι αναγκαίο να τροποποιηθούν ορισμένες περιγραφές περιφερειακής διαίρεσης και ορισμένοι χρονικοί περιορισμοί για τη Βραζιλία.
(5)
Επιπροσθέτως, η Σερβία και το Μαυροβούνιο είναι δημοκρατίες με δικά τους τελωνειακά εδάφη, που αποτελούν από κοινού ένωση κρατών. Ως εκ τούτου, θα πρέπει να καταχωρίζονται χωριστά στους καταλόγους τρίτων χωρών και περιοχών τρίτων χωρών από τις οποίες επιτρέπονται οι εισαγωγές προϊόντων κρέατος.
(6)
Συνεπώς, η απόφαση 79/542/ΕΟΚ πρέπει να τροποποιηθεί ανάλογα.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το μέρος 1 του παραρτήματος II της απόφασης 79/542/ΕΟΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 28 Φεβρουαρίου 2006.

Labels: 3
17
5
6